ཏིང་འཛིན་འདི་ནི་རྙེད་པར་ཡོང་མི་དཀའ།།ཏིང་འཛིན་རྒྱལ་པོ་སྟོང་པ་འདི་སྒོམ་པ།།ཚུལ་ཁྲིམས་དག་པའི་མགོ་ལ་དེ་འདུག་སྟེ།།ཆོས་རྣམས་རང་བཞིན་རྟག་ཏུ་མཉམ་བཞག་ན།།བྱིས་པ་མི་རིགས་བརྩོན་པས་མི་ཤེས་སོ།།སུ་དག་ཏིང་འཛིན་ཞི་བ་འདི་འདོད་པ།།དེ་ལ་ནམ་ཡང་འཇིགས་པའི་བློ་མི་འབྱུང་།།རབ་ཏུ་ཞི་བའི་ས་འདི་བསྟེན་ནས་ནི།།མི་མཆོག་རྣམས་ཀྱང་རྟག་ཏུ་མཐོང་བར་འགྱུར།།དེ་བཞིན་གཤེགས་པའི་སྐུ་བྱད་གང་དྲན་པ།།དེ་ནི་ཡིད་ཞི་དབང་པོ་ཞི་བར་འགྱུར།།སེམས་ལ་འཁྲུལ་མེད་རྟག་ཏུ་མཉམ་པར་བཞག།ཐོས་དང་ཤེས་པ་དག་ནི་རྒྱ་མཚོ་བཞིན།།ཏིང་འཛིན་འདི་ལ་རབ་ཏུ་གནས་ནས་ནི།།བྱང་ཆུབ་སེམས་དཔའ་འཆག་སར་སུ་འཆགས་པ།།དེས་ནི་སངས་རྒྱས་བྱེ་བ་ཕྲག་སྟོང་དང་།།དེ་བས་ལྷག་པར་གང་གཱའི་བྱེ་སྙེད་མཐོང་།།སུ་དག་སངས་རྒྱས་ཆོས་ལ་ཚད་འཛིན་པ།།མི་དེའི་སེམས་ནི་ཤིན་ཏུ་མྱོས་པར་འགྱུར།།ཚད་ལས་འདས་པ་ལ་ནི་ཚད་གཟུང་མེད།།འདྲེན་པ་ཡོན་ཏན་ཐམས་ཅད་བསམ་མི་ཁྱབ།།ཕྱོགས་བཅུ་དག་ན་སེམས་ཅན་སུ་ཡང་ནི།།འཇིག་རྟེན་མགོན་དང་མཉམ་མེད་སུ་ཞིག་ལྷག།ཐམས་ཅད་མཁྱེན་པའི་ཡོན་ཏན་ཀུན་ལྡན་པ།།སངས་རྒྱས་ཡེ་ཤེས་འདོད་ཅིང་ཐོབ་པར་གྱིས།།སྐུ་ལུས་དག་ནི་གསེར་གྱི་མདོག་འདྲ་བས།།འཇིག་རྟེན་མགོན་པོ་ཀུན་ནས་རབ་ཏུ་མཛེས།།དམིགས་པ་འདི་ལ་གང་གི་སེམས་འཇུག་པ།།བྱང་ཆུབ་སེམས་དཔའ་དེ་ནི་མཉམ་གཞག་ཡིན།།མཁས་པས་འདུས་བྱས་འདུས་མ་བྱས་རིག་སྟེ།།མཚན་མའི་འདུ་ཤེས་དག་ནི་རྣམ་བཤིག་ནས།།མཚན་མ་མེད་པ་ལ་ནི་དེ་གནས་ན།།ཆོས་རྣམས་ཐམས་ཅད་སྟོང་པར་རབ་ཏུ་ཤེས།།གང་དག་ཆོས་ཀྱི་སྐུ་ལ་གནས་གྱུར་པ།།དེ་ནི་དངོས་པོ་ཐམས་ཅད་དངོས་མེད་ཤེས།།དེ་ཡིས་དངོས་པོའི་འདུ་ཤེས་རྣམ་བཤིག་ནས།།རྒྱལ་བའི་དབང་པོ་གཟུགས་ཀྱི་སྐུར་མི་ལྟ།།ཁྱོད་ལ་བསྒོ་ཞིང་ཁོང་དུ་ཆུད་པར་བྱ།།ཇི་ལྟར་མི་དག་མང་དུ་རྟོག་བྱེད་པ།།དེ་ལ་གནས་པའི་རྟོག་པ་དེ་དག་གིས།།དེ་བཞིན་དུ་ནི་དེ་ལ་སེམས་གཞོལ་འགྱུར།།དེ་བཞིན་རྒྱལ་བ་ཡི་ནི་སྐུ་བྱད་དང་།།ཡེ་ཤེས་དཔག་ཏུ་མེད་པར་ཐུབ་དབང་དྲན།།རྟག་པར་